**Naselja**

Ljudje so si za svoja bivališča izdelali zgradbe. Te so zgradili v različno velikih naseljih. Velika naselja imenujemo **mesta**. Majhnemu naselju rečemo **vas**. Vasi so na podeželju.

Mesto

**Mesto** je **večje** naselje, ki je gosto pozidano in naseljeno. V njem živi in dela več tisoč ljudi. Ljudje, ki živijo v mestu se imenujejo **meščani**. Večina slovenskih mest ima starejši mestni del. Okoli njega se širijo nove poslovne in stanovanjske stavbe. Ker prostora za stavbe ni veliko, zidajo bloke, stolpnice in nebotičnike. V mestu je veliko cest in ulic, saj je promet gost.

****

V mestu so številne kulturne ustanove: **šole, galerije, gledališča, muzeji, kinodvorane**. Tu so tudi druge ustanove pomembne za življenje: **pošte, bolnišnice in zdravstveni domovi, banke, občina ter mnoga podjetja in tovarne**.

Vas

**Vas** je manjše naselje. Prebivalci vasi se imenujejo **vaščani**.  

Hiše so po navadi razporejene okrog pomembne zgradbe, vodnjaka ali lipe (**gručasta** vas). Nekatere vasi so razporejene ob levi in desni strani ceste (**obcestna** vas). Na vasi je največ kmečkih domov, kjer je poleg stanovanjskega dela še gospodarski del in dvorišče. Vaška naselja so tudi **samotne kmetije** z enim domom in manjši **zaselki**. Stavbe na vasi so tudi **trgovina, šola, gasilski dom, cerkev**.

V vaseh se večina ljudi ukvarja **s kmetijstvom**. V hlevih imajo živino, na seniku krmo za živali, v skednju stroje in orodje, ki jih potrebujejo za delo. Na vrtovih ob hišah raste zelenjava. Vasi obdajajo polja, njive, sadovnjaki in travniki. Vaški prebivalci se ukvarjajo tudi **z obrtjo** in **hodijo na delo v mesto**.